
A városi hősziget időbeli járásának hatótényezői Beregszászban

Az elmúlt században rendkívül felgyorsult a városban lakók számának növekedése és ezzel együtt a városok mérete is nőtt. Különösen igaz ez a világ fejlett területeire (pl. Európa).
A nagyobb lélekszámú települések légterében egy speciális éghajlat – az ún. városklíma – alakul ki, melynek legmarkánsabb megjelenési formája a városi hősziget. A hősziget jellemzésére a hősziget-intenzitást használjuk, ami a város belső területén és a külső környezetben mért hőmérsékletek különbsége. Ez a hatás már kisebb települések esetén is kimutatható, a nagy városoknál pedig igen jelentős mértékűvé válik.
Az urbanizációs folyamat gyorsulása azt eredményezi, hogy egyre több embert érintenek közvetlenül a városok okozta időjárási és éghajlati módosulások, így a városklíma kutatásoknak a jövőben is fontos szerepe lesz. Ezek fontos részét képezi a települések hőmérsékleti eloszlásának minél pontosabb becslése, sőt előrejelzése. Ebbe a kutatási irányzatba illeszkedik a munkánk is, melynek célja, hogy feltárjuk a beregszászi városi hősziget időbeli járása és a rá ható időjárási tényezők jellemzőit.
A hőmérsékleti adatokat és az időjárási hatótényezők adatait a belvárosba telepített városklíma állomás és a Beregszász peremén működő meteorológiai állomás szolgáltatta. A belvárosi hőmérsékleti adatokból kivonva a meteorológiai állomás adatait kaptuk meg a városi hősziget értékét. Az időjárási hatótényezők közül a felhőzet, a szél, a csapadék és a sugárzási viszonyok hatását vettük figyelembe.
A beregszászi belvárosi hősziget hatótényezőinek alábbi sajátosságai kerültek felszínre:
• A felhőzet jelentősen mérsékelte a belvárosi léghőmérséklet mind nappali, mind éjszakai kilengését.
• A szélerősség hatása inkább csak éjszaka jelentkezett.
• A D-i, DK-i irányú szelek kevésbé gyengítették a városi hősziget kifejlődését, mint az É-i és ÉNy-i irányúak.
• A hősziget intenzitását becslő lineáris regressziós modellbe az azzal szignifikáns korrelációt mutató időjárási tényezők, nevezetesen az égbolttisztasági mutató, a csapadékintenzitás, a szélsebesség és a sugárzási viszonyok mutatói lettek bevonva.
• A modell a nappali időszak hősziget intenzitására felülbecslést, míg az éjjelire átlagban alulbecslést ad.



